《送刘比部玄子往江北 其二》
明代·区大相

弱龄诵书史，即慕黄与羲。谓由画象理，便可契希夷。

如何三叔世，法令日繁滋。皇风久云歇，贞度亦已隳。

昔与子同舍，始识金科词。虽则太平术，无乃德义亏。

勿喜轸余念，钦哉慎尔规。衔章缉往宪，执狱噬前疑。

愿子崇明德，苍乳有遗讥。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。